SKRIFTLIG FORESPØRGSEL P-1420/03

af Mario Mastella (PPE-DE) til Rådet

(14. april 2003)

Om: Den polske regerings overtrædelse af de internationale aftaler vedrørende forældremyndighed over børn

I august 1999 bortførte Karolina Paetz Pozza, polsk statsborger, gift med Paolo Pozza, italiensk statsborger, ægteparrets to døtre, Valentina (to år) og Federica (syv år), under foregivende af, at de skulle på ferie i Polen, og tilbageholdt dem ulovligt i Polen. Hun hindrede herefter børnene i at gå i skole, og de måtte ikke mødes med deres far (således som det også fremgår af et forslag fremsat af senator Mauro Fabris, der blev vedtaget af det italienske senat).

De italienske og polske dommere tilkendte ganske vist Pozza forældremyndigheden over de to børn, men han har ikke kunnet bringe pigerne tilbage til Italien, selv om politimyndighederne i Poznan kunne have sørget for at sende børnene tilbage.

Problemerne vedrørende tilbagesendelsen af børnene skyldes, at de polske politimyndigheder ikke er i stand til i deres eget land at omsætte en forældremyndighedskendelse afsagt i Italien, selv om denne dommerkendelse er baseret på principperne i to internationale aftaler, som både Polen og Italien har undertegnet, nemlig Luxembourg-konventionen af 20. maj 1980 om international anerkendelse af kendelser vedrørende forældremyndighed over mindreårige og Haag-konventionen af 25. oktober 1980 vedrørende international bortførelse af mindreårige.

Kan Rådet i denne forbindelse besvare følgende spørgsmål:

1. Hvilke foranstaltninger vil Rådet træffe for, med henblik på Polens nært forestående tiltrædelse af EU, at sikre et effektivt retligt samarbejde med Polen vedrørende forældremyndighed over børn og international bortførelse af børn?

2. Hvilke skridt vil Rådet tage for at sikre, at de gældende internationale aftaler vedrørende forældremyndighed over børn på effektiv vis og i fuldt omfang overholdes af de kompetente polske retsmyndigheder og af medlemsstaterne?

3. Anser Rådet det ikke for hensigtsmæssigt i det mindste at lægge pres på den polske regering for at opnå, at der kan findes en hurtig løsning på dette smertelige og beklagelige familieproblem?

Svar

(29. september 2003)

Rådet udtaler sig ikke om konkrete sager, der er til behandling ved domstolene i medlemsstaterne eller de tiltrædende lande. Det kan imidlertid oplyse det ærede parlamentsmedlem om, at dets arbejdsgrupper for tiden behandler et forslag til rådsforordning om kompetence og om anerkendelse og fuldbyrdelse af retsafgørelser i ægteskabssager og i sager vedrørende forældreansvar.

Et af de signifikante elementer i dette forordningsforslag er bestemmelserne vedrørende barnebortførelse inden for Fællesskabet. Der foreslås regler om, hvilken ret der skal have kompetence til at pådømme en sag om et barn, der bortføres fra en medlemsstat til en anden, samt foranstaltninger i forbindelse med tilbagegivelse af barnet til dets sædvanlige opholdssted. Rådet har gentagne gange gjort opmærksom på, at denne forordning bør vedtages hurtigst muligt.

Med hensyn til de internationale konventioner, som det ærede parlamentsmedlem nævner, er det ikke Rådets opgave at sørge for, at de bliver overholdt ved de nationale domstole.